ปตท.อุ้มตลาดหุ้นสู้ม็อบโชว์ปันผลล่อนักลงทุน/คลังโกยเงิน8.5พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ตลาดหุ้นวิ่งฝ่าม็อบเสื้อแดง ได้บริษัท ปตท. ประกาศข่าวดีปันผลเชิญชวนนักลงทุนซื้อหุ้น กระทรวงการคลังรับทรัพย์ 8,500 ล้านบาท 
กลุ่มคนเสื้อแดงชุมนุมหน้าอาคารธนาคารกรุงเทพ สำนักงานใหญ่ ถนนสีลม ย่านธุรกิจที่สำคัญของประเทศไทย ซึ่งการชุมนุมเป็นไปอย่างสงบ ส่งผลให้ตลาดหุ้นไม่สนองตอบข่าวร้าย และดัชนียังสามารถขึ้นมาปิดที่ระดับสูงสุดของวัน 700.44 จุด เพิ่มขึ้น 4.78 จุด หรือ 0.69% ด้วยมูลค่าการซื้อขาย 12,923 ล้านบาท โดยต่างชาติขาย 146 ล้านบาท สถาบันซื้อ 385 ล้านบาทและพอร์ตบริษัทหลักทรัพย์ช้อน 519 ล้านบาท 
มาร์เก็ตติง กล่าวว่า ตลาดหุ้นปรับตัวขึ้นสวนทางกับตลาดหุ้นในภูมิภาคส่วนใหญ่ที่อ่อนตัวลงหลังธนาคารกลางสหรัฐ (เฟด) ทำเซอร์ไพรส์ประกาศขึ้นอัตราดอกเบี้ยนโยบายดิสเคาต์เรตอีก 0.25% เป็น 0.75% เป็นเพราะตอนบ่ายมีแรงซื้อหุ้นบริษัท ปตท. (PTT) และบริษัท ปูนซิเมนต์ไทย (SCC) อย่างหนาตา ทำให้ราคาขยับขึ้นแรง
ทั้งนี้ เมื่อบ่ายวันที่ 19 ก.พ. บริษัท ปตท. ประกาศจ่ายเงินปันผลงวดครึ่งหลังปี 2552 อีก 4.50 บาท ส่งผลให้ราคาหุ้น PTT เพิ่มขึ้น 6 บาท หรือ 2.75% ปิดที่ 224 บาท มีผลต่อดัชนีหุ้นเพิ่มขึ้น 2.17 จุด และ SCC ปิดที่ 217 บาท บวก 5 บาท หรือ 2.36% มีผลต่อดัชนี 0.76 จุด 
สำหรับการจ่ายเงินปันผลของบริษัท ปตท. อีกหุ้นละ 4.50 บาท คิดเป็นเงินรวม 1.27 หมื่นล้านบาทนั้น กระทรวงการคลังในฐานะผู้ถือหุ้นใหญ่จำนวน 1,459.88 ล้านหุ้น หรือ 51.58% ได้รับเงินปันผลประมาณ 6,569 บาท ไม่นับรวมการถือหุ้นผ่านกองทุนวายุภักษ์อีก 435.8 ล้านหุ้น หรือ 15.4% รับเงินปันผลอีก 1,961 ล้านบาท 
รวมทั้งปี 2552 ปตท. แจกเงินปันผลรวม 8.50 บาท คิดเป็นสัดส่วน 40% ของกำไรสุทธิปี 2552 จำนวน 59,548 ล้านบาท หรือ 21.06 บาท 
อย่างไรก็ตาม การประกาศจ่ายปันผลของ PTT ครั้งนี้ถือว่าผิดแปลกไปจากทุกๆ ครั้ง โดยบริษัทรีบประกาศการจ่ายเงินปันผลก่อนจะเปิดเผยผลการดำเนินงานปี 2552 
ปัจจุบันบริษัท ปตท. และบริษัทในเครือรวม 4 บริษัท ได้ประกาศจ่ายปันผลงวดครึ่งหลังปี 2552 รวมเป็นเงินทั้งสิ้น 2.33 หมื่นล้านบาท
ด้านบริษัท ปตท.สำรวจและผลิตปิโตรเลียม (PTTEP) ปันผลรวม 3,975 ล้านบาท บริษัท ไออาร์พีซี (IRPC) ซึ่งปตท. ถือหุ้นอยู่กว่า 30% ปันผลรวม 1,990 ล้านบาท บริษัท ปตท.อะโรเมติกส์และการกลั่น (PTTAR) ปันผลหุ้นละ 1.25 บาท เป็นเงินรวม 3,705 ล้านบาท ซึ่งจ่ายปันผลปีละครั้ง และบริษัท บางจากปิโตรเลียม (BCP) แจกปันผลอีก 0.80 บาทต่อหุ้น เป็นเงิน 936 ล้านบาท รวมทั้งปีแจก 1.80 บาท เป็นเงินทั้งสิ้น 2,106 ล้านบาท 
นอกจากนี้ คณะกรรมการบริษัท ปตท. อนุมัติแผนการจัดหาเงินกู้ 5 ปี (25532557) วงเงิน 8 หมื่นล้านบาท 
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. กล่าวว่า ในปี 2552 บริษัทมีกำไรสุทธิเพิ่มขึ้น 15.2% แม้รายได้จากการขายจำนวน 1,586,174 ล้านบาท ลดลงจำนวน 414,642 ล้านบาท หรือลดลง 20.7% จากปี 2551 และกำไรหลังหักค่าเสื่อม ดอกเบี้ยและภาษีก็ลดลง ส่วนใหญ่เป็นผลมาจากราคาขายผลิตภัณฑ์ที่ปรับตัวลงตามราคาในตลาดโลก
อย่างไรก็ตาม ในปี 2552 ปตท. มีส่วนแบ่งกำไรจากเงินลงทุนในบริษัทร่วมจำนวน 18,767 ล้านบาท เพิ่มขึ้น 25,018 ล้านบาท ซึ่งพลิกจากปีก่อนที่มีส่วนแบ่งขาดทุนจำนวน 6,251 ล้านบาท และปี 2552 มีกำไรจากอัตราแลกเปลี่ยนจำนวน 4,683 ล้านบาท เทียบกับขาดทุนอัตราแลกเปลี่ยนจำนวน 1,982 ล้านบาท 
บริษัท ไทยออยล์ (TOP) มีกำไรสุทธิ 12,061.53 ล้านบาท หรือ 5.91 บาทต่อหุ้นในปี 2552 เทียบกับปี 2551 กำไรสุทธิ 223.57 ล้านบาท หรือ 0.11 บาทต่อหุ้น ส่วนบริษัท บางจากปิโตรเลียม (BCP) มีกำไรสุทธิ 7,524 ล้านบาทหรือ 6.57 บาทต่อหุ้น พลิกจากขาดทุน 750 ล้านบาท